**Factsheet**

**เกี่ยวกับธุรกิจจัดจำหน่ายและช่องทางค้าปลีก ในธุรกิจซีเมนต์และผลิตภัณฑ์ก่อสร้าง เอสซีจี**

เอสซีจี ก่อตั้งขึ้นในปี พ.ศ.2456 โดยมีธุรกิจหลัก 3 กลุ่มธุรกิจ ได้แก่ ธุรกิจซีเมนต์และวัสดุก่อสร้าง ธุรกิจเคมิคอลส์ และธุรกิจแพคเกจจิ้ง โดยมุ่งเน้นการพัฒนานวัตกรรมสินค้าและบริการแบบครบวงจรทั้งในประเทศไทยและภูมิภาคอาเซียน ด้วยการนำเทคโนโลยีดิจิทัลมาเป็นหนึ่งในเครื่องมือสำคัญที่ช่วยให้สามารถเข้าถึงลูกค้าได้อย่างมีประสิทธิภาพ และสามารถตอบสนองความต้องการของลูกค้าได้อย่างทั่วถึงมากยิ่งขึ้น

ธุรกิจจัดจำหน่ายและช่องทางค้าปลีก (Distribution and Retail Business) เป็นหนึ่งในธุรกิจภายใต้ธุรกิจซีเมนต์และผลิตภัณฑ์ก่อสร้าง เอสซีจี มีร้านผู้แทนจำหน่ายที่ให้บริการแบบครบวงจรสำหรับลูกค้าทั่วประเทศ จำนวน 314 ร้าน โดยปัจจุบันธุรกิจจัดจำหน่ายและช่องทางค้าปลีก ในธุรกิจซีเมนต์และผลิตภัณฑ์ก่อสร้าง เอสซีจี ได้นำเทคโนโลยีดิจิทัลเข้ามาช่วยเสริมศักยภาพให้กับร้านผู้แทนจำหน่ายหลานด้าน หนึ่งในนั้น คือ การนำระบบขนส่งผ่านดิจิทัลแพลทฟอร์มของ GIZTIX มาช่วยเพิ่มประสิทธิภาพด้านการขนส่งให้กับร้านผู้แทนจำหน่ายเอสซีจีทั่วประเทศและลูกค้าผู้ใช้บริการ

**เกี่ยวกับ บริษัท จิซทิกซ์ จำกัด (GIZTIX Co., Ltd.)**

GIZTIX เป็นบริษัทสตาร์ทอัพที่ก่อตั้งขึ้นเมื่อปี พ.ศ.2559 โดยกลุ่มผู้มีประสบการณ์ในแวดวงธุรกิจ  
โลจิสติกส์มากกว่า 50 คน มีวิสัยทัศในการดำเนินธุรกิจ คือ การเป็นบริษัทเทคโนโลยีสำหรับธุรกิจและ  
โลจิสติกส์ที่ดีที่สุด ด้วยการพัฒนาระบบการใช้บริการขนส่งให้ง่ายที่สุด ทั้งสำหรับลูกค้า และผู้ให้บริการขนส่ง   
 GIZTIX ให้บริการจัดหารถขนส่งผ่านระบบออนไลน์สำหรับธุรกิจ โดยลูกค้าสามารถเรียกรถขนส่งผ่านเว็บไซต์และแอปพลิเคชันบนโทรศัพท์มือถือ ปัจจุบันมีลูกค้าธุรกิจใช้งานอยู่มากกว่า 1,000 บริษัท และสามารถสร้างงานให้กับคนขับรถมากกว่า 3,000 เที่ยวต่อเดือน

เมื่อปี พ.ศ.2560 ที่ผ่านมา GIZTIX ได้รับเงินทุนเพิ่มจาก Addventures โดยเอสซีจี KK Fund, Wavemaker และ 500 Tuktuks จำนวน 100 ล้านบาท เพื่อนำไปพัฒนาและปรับปรุงระบบของ GIZTIX ให้มีประสิทธิภาพมากยิ่งขึ้นเพื่อตอบสนองต่อความต้องการของลูกค้าผู้ใช้บริการ

**รายละเอียดเกี่ยวกับผลิตภัณฑ์และบริการของ GIZTIX ประกอบด้วย**

* ให้บริการจัดหารถขนส่งตั้งแต่ 4 - 22 ล้อ ทั่วประเทศผ่านระบบออนไลน์ โดยสามารถตรวจสอบราคาค่าขนส่งได้ทันที
* สามารถจองรถขนส่งได้ทันทีภายในวันหรือจองล่วงหน้า
* มีระบบติดตามสถานะขนส่งแบบออนไลน์ (Real Time)
* มีระบบชำระเงิน และวงเงินเครดิตค่าขนส่งสำหรับธุรกิจ
* มีการเชื่อมต่อระบบขนส่งเข้ากับระบบขายของลูกค้าผ่านระบบออนไลน์
* สามารถช่วยประสานบริษัทขนส่งและคนขับรถรับจ้าง ด้วยการจัดหาระบบโปรแกรมจัดการและบริหารงานขนส่ง (Fleet Management System)

ความร่วมมือระหว่าง เอสซีจี และ GIZTIX ในการบริหารการขนส่งเพื่อร้านผู้แทนจำหน่ายวัสดุก่อสร้างนี้ จึงช่วยให้ร้านผู้แทนจำหน่ายสามารถดำเนินกิจการได้อย่างมีประสิทธิภาพมากยิ่งขึ้น สะดวกรวดเร็ว ลดต้นทุนด้านการขนส่ง และลดงานซ้ำซ้อนของพนักงานในร้าน ด้วยจุดเด่นการให้บริการผ่านการใช้เทคโนโลยีของ GIZTIX ได้แก่

* การให้บริการผ่านแพลทฟอร์มบริหารจัดการขนส่ง โดยเพิ่มความสามารถในการเข้าถึงข้อมูลด้วยการเก็บข้อมูลแบบ Cloud และ การทำงานออนไลน์ผ่าน Web Application
* การให้บริการแบบ Real Time ที่ผู้ใช้บริการสามารถเข้าถึงสถานะของทั้งสินค้าและรถขนส่งได้ทันที จึงช่วยลดความผิดพลาดในการบริหารจัดการขนส่ง ลดเวลาในการบริหารจัดการ และต้นทุนการจัดการได้ โดยใช้ระยะเวลาในการเรียนรู้ระบบเพียง 3 ชั่วโมง

ปัจจุบันมีร้านผู้แทนจำหน่ายของเอสซีจีใช้งานระบบนี้แล้วกว่า 100 ร้าน โดยมีเที่ยวขนส่งวิ่งผ่านระบบนี้เฉลี่ย 32,000 เที่ยวต่อเดือน ครอบคลุม 50 จังหวัดทั่วประเทศ และยังคงเติบโตต่อเนื่องอีกร้อยละ 20 ต่อเดือน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*